ዘመቻው ምን ላይ እንዳነጣጠረ፣ ኢቢሲ በተደጋጋሚ ገልጿል። በኢትዮጵያ ግድብ እንዳትሰራ ለመከልከል፣ ካሁን በፊት የተጀመሩ ግድቦችንም ለማስቆም የሚካሄድ ዘመቻ ነው። የውጭ ኃይሎችና ጠላቶች፣ ለአፍታ ባልተቋረጠ ዘመቻ፣ ብዙ ኪሳራ እንዳደረሱብን በመግለፅ ነው የጀመረው የኢቢሲ ዘገባ። የጥፋት ዘመቻን እና የኢትዮጵያ የግድብ ግንባታን፣... ፍልሚያውንና ውጣውረዱን፣ መዘዙንና ውጤቱን እንድንመለከትም ይጋብዘናል። ለአስር ዓመታት የተጓተተው፣ ግዙፉ የጊቤ3 የኃይል ማመንጫ ግድብ፣... የትንቅንቁና የጦርነቱ ዋና ማሳያ መሆኑን በመተረክ፣ ርዕሰ ጉዳዩን ለማብራራት ይሞክራል - የአቢሲ ዘገባ። ትኩረትን የሚስብ፣ አስገራሚና አጓጓ ትረካ ይመስላል - አጀማመሩ። በዚያ ላይ፣ የኢትዮጵያውያንን ኑሮ፣ በቀጥታ ከመንካት አልፎ፣ የሞትሽረት ጥያቄ በመሆኑ ደግሞ፣ ቁጭ ብድግ የሚያሰኝ ርዕሰ ጉዳይ ነው ቢባል አይበዛበትም። የድህነት ወይም የመሻሻል ጥያቄ ነው።
